बच्चे का सवाल, विधायक परेशान
बच्चे का सवाल, विधायक परेशान
भोपाल के एक विधायक एक शिक्षण संस्थान के कार्यक्रम में वक्ता बनकर गए। जमकर भाषण भी दिया। संबोधन खत्म हुआ तो एक छात्र ने सवाल पूछ लिया कि मप्र में सबकुछ अच्छा और छात्र पढ़ते भी हैं तो एेसा क्यों हो रहा है कि छात्र मप्र की बजाय दूसरे राज्यों के शहरों में पढ़ने जा रहे हैं? विधायक अचानक आए इस सवाल से सकपका गए। सीधा जवाब नहीं सूझा तो घुमा-फिराकर पीछा छुड़ाया।
कतार में विपक्ष के छह ‘सिंह’!
विधानसभा में कांग्रेस के छह सिंहों की चर्चा है। सदन में प्रतिपक्ष के बैठक की जो नई व्यवस्था हुई उसमें एक से लेकर पांच नंबर तक ‘सिंहों’ की कब्जा है। पहली सीट पर अजय सिंह हैं। उनके बगल में राजेंद्र सिंह, दूसरी सीट पर महेंद्र सिंह कालूखेड़ा और डाॅ गोविंद सिंह। तीसरी सीट पर केपी सिंह और उनके पास आरिफ अकील। एक मंत्री ने इस व्यवस्था पर यह कह दिया कि-पांच सिंहों के पास आरिफ अकील बैठे हैं, अब तो जनाब भी सिंह लग रहे हैं।
सिफारिश नहीं, शाबाशी मिली
कोई अफसर खनन से जुड़े मामले में कार्रवाई करे तो चिंता रहती है कि कहीं ऊपर से प्रेशर न आ जाए। ऐसी ही चिंता एक कलेक्टर को हुई जब उन्होंने एक नेता के रिश्तेदार का रेत से भरा डंपर पकड़ा। दरअसल नेता प्रतिपक्ष पद के दावेदार रहे कांग्रेसी ने अपने वरिष्ठ साथी से ट्रक छुड़वाने के लिए फोन लगाने काे कहा। उन्होंने कलेक्टर को फोन भी किया लेकिन ट्रक नहीं छोड़ा गया। कुछ देर बाद उसी क्षेत्र से वास्ता रखने वालीं एक मंत्री ने भी कलेक्टर को फोन किया। कलेक्टर को लगा कि अब तो मंत्रीजी का फोन आ रहा है, ट्रक छोड़ना ही पड़ेगा। लेकिन हुआ उल्टा। मंत्री ने अवैध उत्खनन पर की जा रही कार्रवाई के लिए उन्हें बधाई दी।
रिश्तों का ताना-बाना
सदन में आसपास बैठने वालों की बात चली तो यहां रिश्तों के ताने-बाने भी समझ लें। यहां पास बैठना अलग बात है और पास रहना अलग। विपक्ष में मामा और भांजे पास-पास बैठते हैं। भांजे को नेता प्रतिपक्ष का पद मिला तो वे मामा के बाजू में आ गए। इस बैठक ने ही दोनों को आमने-सामने कर दिया। हालांकि की कुर्सी की इस जंग में जीत भांजे की हुई। दूसरी तरफ सत्तापक्ष में मामी और भांजी की जोड़ी है। दोनों की सीट अगल-बगल है। मामी के पास भानजी बैठी हों तो दोनों ज्यादा ही खुश नजर आती हैं।
नेताजी की कभी हां-कभी ना
राज्य सरकार की एक अर्द्धशासकीय संस्था (निगम-मंडल) में चेयरमैन भाजपा के एक नेता की कार्यशैली चर्चा में है। वे किसी काम के लिए पहले इनकार कर देते हैं लेकिन कुछ दिनों बाद उसी काम के लिए हां कर देते हैं। इससे निगम कर्मियों को खासी परेशानी होती है। पिछले दिनों कुछ टेंडर हुए तो उन्होंने कमी बताकर निरस्त कर दिया। बाद में उन्हीं लोगों को टेंडर दे दिया गया। अब चर्चा इस बात की है कि ऐसा क्या हुआ कि सब चीजें अनुकूल हो गई?
-ओएसडी
नो मिनिस्टर
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva kas_Deva